***Putinversteher*** er en neologisme i form av et tysk ord, som direkte oversatt til norsk betyr «en som forstår Putin», altså en «Putinforståer». Det tyske ordet «Versteher» betyr *en som forstår*. Når det tyske ordet «Versteher» blir tilføyd et annet, får det en dobbelt betydning, slik at det også skal oppfattes ironisk. For eksempel vil en «Frauenversteher», på norsk en «damevenn», typisk være en mann som skryter av sine mange kvinnebekjennskaper. Ordet «Putinforståer» blir derfor brukt til å beskrive en som har uttrykt forståelse for president Putin.

Et eksempel på en som er karakterisert som en «putinforståer» er den tidligere leder i det tyske partiet Die Linke Sahra Wagenknecht, som bare få dager før Russlands invasjon i Ukraina i februar 2022, blant annet uttrykte at 

> kanskje vi bare skulle ta Russland seriøst og respektere at landet har sikkerhetsinteresser.
> 
> 
> 

Begrepet kan bli brukt om personer som man mener uttrykker apologetiske holdninger til Vladimir Putins Russland. Karakteristikken kan bli brukt mot personer fordi de er venstre- eller høyreradikale som liker autoritære ledere, eller fordi de tjener penger i Russland, for eksempel tidligere politikere som mot god betaling opptrer som lobbyister for russiske statskontrollerte foretak. Med karakteristikken vil man noen ganger vise til at bestemte personer har forståelse for Putins repressive politikk og undergraving av demokrati og menneskerettigheter.

Det finnes eksempler på at personer selv har erklært seg som *putinforståere*. Således kritiserte i 2014 journalistene Mathias Bröckers og Paul Schreyer vestlige medier og dessuten USA, for å bære skylden for den kalde krigen som da var oppstått mellom øst og vest. Tittelen på deres bok *Wir sind die Guten*, må oppfattes som ironisk. Bröckers og Schreyer uttrykte seg i boken blant annet slik:

> Fordi i forbindelse med Ukrainakrisen brukes ordet Putinversteher som et skjellsord, for å sverte enhver som har satt noe inn på å analysere og forstå Russlands motiver. For når man ikke lengre får lov til å forstå noe, når analyse, erkjennelse blir svertet, da går noe galt. 
> 
> 
> Weil im Zusammenhang mit Ukraine-Krise dieses Wort Putinversteher als Schimpfwort, als Denunziation für jeden eingesetzt wurde, der versucht hat, die Lage zu analysieren und auch die Motive Russlands zu verstehen. Wenn man aber nicht mehr verstehen darf, wenn Analyse, Erkenntnis denunziert wird, dann läuft etwas falsch.
> 
> 

Begrepet har etter Russlands angrep på Ukraina fra 2014 og i årene fremover fått mer oppmerksomhet internasjonalt. Det har blitt brukt til å beskrive lignende fenomener også i andre land, der både personer i de politiske ytterkantene og enkelte lobbyister og næringslivsfolk med økonomiske interesser i Russland uttrykker «forståelse» for Putins politikk. Ofte kan «Putinforståere» møte kritikk av Russland med whataboutism-argumenter, som henvisning til utvidelser av NATO eller andre ting vestlige land skal ha gjort som rettferdiggjøring av russiske angrep på nabolandene.

Se også
-------

* Medløper
* Putler
* Appeasement

Referanser
----------

1. 1 2  Welle (www.dw.com), Deutsche. «German term 'Putinversteher' goes international | DW | 06.04.2022». *DW.COM* **(engelsk)**. Besøkt 15. april 2022. «Wagenknecht: Maybe we should just take Russia seriously and respect that it has security interests,»
2. 1 2  "Empathizing With The Devil: How Germany's Putin-Verstehers Shield Russia", by Paul Roderick Gregory, April 5, 2014, *Forbes*
3. 1 2  Andriy Portnov, "Germany and the disinformation politics of the Ukraine crisis" Arkivert 25. februar 2019 hos Wayback Machine. *openDemocracy*, November 24, 2014
4. 1 2  "Was die Putin-Versteher in Deutschland antreibt", *Die Welt*, March 20, 2014
5. ↑  deutschlandfunk.de. «Russland und der Westen - Ansichten zweier "Putinversteher"». *Deutschlandfunk* **(tysk)**. Besøkt 20. april 2022.
6. ↑  Mathias Bröckers og Paul Schreyer gjengitt i artikkelen «Russland und der Westen Ansichten zweier „Putinversteher"» av Brigitte Baetz i Deutschlandfunk 08.09.2014